ועדת הפנים והגנת הסביבה, כנסת 19, פרוטוקול מספר 88, 2013-08-11 11:00

מירי רגב: אני פותחת את ועדת הפנים והגנת הסביבה של הכנסת, דיון בפגרה, מספר דיונים שהיה חשוב לקיים אותם במהלך הפגרה.

מירי רגב: הדיון כרגע יהיה בסוגיית עליית יהודים להר הבית, לאחר מכן ברצף על הכותל הקטן.

מירי רגב: אני שמחה ומודה לרב הכותל שהגיע לכאן, ליוזם הדיון בסוגיית הכותל הקטן, מתי דן, שנדבר עליו בהמשך, גם היה סיור שלנו במקום.

מירי רגב: ובכל סוגיית הר הבית, שמי שמוביל את זה באמת הוא ידידי, כבוד הרב יהודה גליק.

מירי רגב: יחד עם חבריו, אבל באמת יהודה הוא בפרונט של העניין הזה.

מירי רגב: אנחנו פותחים בדיווח של משטרת ישראל.

מירי רגב: אני מבקשת לשמוע את עמדת משטרת ישראל, אל"ף, מה קרה ברמדאן, מדוע יהודים לא הורשו לעלות להר הבית.

מירי רגב: שוב, אני לא מדברת כאן על המדיניות הכוללת.

מירי רגב: על המדיניות הכוללת, לצערי גם היום לא הגיע נציג משרד ראש הממשלה, שבאופן קבוע לא מגיעים לדיונים בסוגיית המדיניות בהר הבית.

מירי רגב: זה בעיניי לא נכון, אבל אני אדבר עם הייעוץ המשפטי כדי לראות מה בכוחנו לעשות כדי למנוע את המצב הזה בעתיד.

מירי רגב: נציג ראש הממשלה צריך להגיע לדיונים האלה כמו כל הנציגים האחרים ולהביע את עמדת משרד ראש הממשלה, עמדת ראש הממשלה, בסוגיית הר הבית.

מירי רגב: אנחנו לא דנים פה בעניין הר הבית, אנחנו דנים פה בעניין האפשרי.

מירי רגב: יש אפשרות ליהודים לעלות להתפלל בהר הבית, מה קרה בחודש האחרון, ברמדאן, ופחות חשוב לי מה קרה אלא מה יקרה בחגי תשרי, איך אנחנו נערכים לתפילת יהודים בהר הבית בחגי תשרי והאם אנחנו נשמור בקנאות על זכותם להתפלל, כמו ששמרנו בקנאות על זכותם של המוסלמים להתפלל ברמדאן.

מירי רגב: וטוב שכך, ירושלים היא עיר שמאפשרת לכל הדתות לממש את זכותם ולהביא לידי ביטוי את היכולת שלהם להתפלל במקומות הקדושים להם.

מירי רגב: אבל כתוצאה מזה לא יכול להיות שיהודים, שהם לא המיעוט במדינת ישראל ובירושלים, ירגישו שהם מוקצים לרעה והם לא יכולים לעלות להתפלל בהר הבית.

מירי רגב: לא מדברים פה על סוגיה הלכתית כן/לא, מי שרוצה לעלות להר הבית, אני רוצה לדעת האם הוא יכול לעלות להר הבית, ואם הוא לא יכול לעלות, למה הוא לא יכול לעלות להר הבית.

מירי רגב: אני מבקשת שמי שיפתח את הדיון, יהודה, בהצגה קצרה של נתונים, שגם הציג לי מיכאל פואה, שמן הסתם העביר את זה גם למשטרת ישראל.

מירי רגב: ממש בקצרה, מה קרה ברמדאן, מה אנחנו מצפים שיקרה בחגי תשרי, לאחר מכן אני מבקשת את התייחסות המשטרה ומי שרוצה עוד לדבר נא להירשם.

יהודה גליק: שלום, כבוד היושבת ראש, מנהלת הוועדה, חברי הכנסת, אדוני הרב, רב המקומות הקדושים.

יהודה גליק: המקום הקדוש לעם ישראל, היחיד שאני מכיר, לפחות לפי המשנה והרמב"ם, זה הר הבית, אז אני מניח שזה גם כולל את הר הבית.

יהודה גליק: בכל אופן, אנחנו, כידוע, לא מדברים כרגע על הנושא הכללי אבל לצערנו מן הראוי להזכיר את זה, שבכל יום ויום יש במדינת ישראל, במקום הכי חשוב למדינת ישראל, יש אפליה על רקע גזעני ולא מאפשרים ליהודים להתפלל במקום היחיד בעולם שיש מצווה ליהודי לעלות ולהתפלל שם.

יהודה גליק: בחודש הרמדאן אנחנו היינו עדים להידרדרות שמאוד מאוד מטרידה אותנו.

יהודה גליק: לקראת הרמדאן נעמדו בהר הבית קבוצות של מוסלמים שבאו וכל יהודי שנכנס להר הבית קיבל קבלת פנים מאוד מאוד לא נעימה, צעקות 'אללה הוא אכבר', 'אל וליל אלחאנד' וכו' וכו', כל מיני קריאות והמשטרה לא חסמה את אותם צועקים, אלא לחילופין המשטרה העדיפה לגרש את היהודים מתוך ההר.

יהודה גליק: זה מה שקרה בשמונה ימים שההר היה פתוח ברמדאן.

יהודה גליק: בעבר הר הבית היה סגור ברמדאן, בשלושת הימים האחרונים, בעיד אל פיטר, אחרי הרמדאן, השנה הגדילה לעשות משטרת ישראל ובעצם סגרה את ההר לא רק בשלושה הימים של עיד אל פיטר, אלא במשך 21 יום.

יהודה גליק: הר הבית היה פתוח במשך חודש הרמדאן שמונה ימים בלבד.

יהודה גליק: צריך להבין שגם לפי נתוני המשטרה, אני אפילו לא מדבר כרגע על יהודים, כל יום עולים להר הבית 1,000 תיירים, זאת אומרת 20 יום היה סגור, 20,000 תיירים שבאו למדינת ישראל, שהשיא של הביקור שלהם הוא בהר הבית, על אחת כמה וכמה שהיה מדובר בחודש אב, חודש שאנחנו מסמלים את החורבן, יום תשעה באב, שני חברי כנסת, סגן שר החוץ זאב אלקין וחברת הכנסת שולי מועלם, רצו להיכנס להר הבית, ביקשו, ביררו מראש, לא הייתה שום סיבה שהר הבית ייסגר.

יהודה גליק: למחרת סגן שר החוץ הגיע וגורש בבושת פנים מהר הבית.

יהודה גליק: הדבר הזה לא יכול להימשך.

יהודה גליק: ובמיוחד, אני מסכים עם גברתי, עם מירי, למרות שאת ניהלת פה היום שבעה דיונים, אני לא יודעת איך את עושה את זה - - -

מירי רגב: לא שבעה, זה הדיון השלישי.

מירי רגב: יהיו שבעה.

יהודה גליק: בכל זאת אמרת במדויק, אנחנו עומדים לקראת החגים.

יהודה גליק: בימי חול המועד סוכות, מניסיוננו, אלפי יהודים מבקשים להיכנס להר הבית.

יהודה גליק: לצערנו אנחנו פעם אחרי פעם מגיעים למצב שהמשטרה אומרת 'לא, יש פה יותר מדי' וחוסמים את זה.

יהודה גליק: אני מבקש, ומשטרת ישראל תענה בתגובתה, ובזה אני מסיים, שתתחייב לכך שכל יהודי שיבקש להיכנס להר הבית, בזמנים שאתם פותחים את ההר, שיוכל להיכנס.

יהודה גליק: אם זה יהיה בחול המועד, אני אומר לכם מראש, ככל הנראה, בדקתי את זה שוב ביומן, השנה בחודש תשרי יחול סוכות, ובחול המועד סוכות יבואו יהודים וירצו לקיים את המצווה לעלות להר הבית.

יהודה גליק: אני מבקש מכם, תיערכו מראש, שלא יהיה מצב שיבואו יהודים ותגידו להם 'יש פה יותר מדי, אין לנו מספיק שוטרים'.

יהודה גליק: אם אין מספיק שוטרים, אנחנו נבוא איתכם - - -

מירי רגב: אבל יש שיטור מקומי.

יהודה גליק: אנחנו נבוא איתכם למאבק לדרוש לקבל עוד שוטרים.

יהודה גליק: לא יכול להיות מצב, לא עושים טובה ליהודים שנותנים להם להיכנס להר הבית, ליהודים מגיעה זכות להיכנס להר הבית וכל יהודי שרוצה להיכנס להר הבית, יש צורך לכבד את הזכות הזאת בלי לפגוע בכבוד של אף אחד אחר.

יהודה גליק: יש לנו ניסיון בדבר הזה, במערת המכפלה ובמקומות נוספים שמוצאים זמנים, 144 דונם, יש מקום גם ליהודים בהר ולאפשר לכמה שיותר קבוצות לעלות.

יהודה גליק: תודה רבה.

מירי רגב: תודה.

מירי רגב: יש כאן גם טבלה שחילק אותה מ'מנהיגות יהודית', פואה.

מירי רגב: ראיתי את הטבלה הזאת, אתם רואים גם אתם, משטרת ישראל, את הכמויות של יהודים שנכנסו, שעות, כמה יהודים היו וכמה לא.

מירי רגב: אני לא אעבור על כל החוברת הזאת, ראיתי אותה, הוא שלח אותה גם אתמול בצורה מאוד מסודרת, אבל זאת תהיה ההתייחסות שלכם הכוללת גם בעניין הזה.

מירי רגב: רב הכותל, אתה רוצה להגיד משהו בפתיחת הדברים?

<שמואל רבינוביץ: אני מייצג פה את הרבנות הראשית בישראל.

<שמואל רבינוביץ: אין ספק שהר הבית הוא מקום קדוש לעם היהודי, אין ספק שמי שצריך להכתיב את הכניסה להר הבית זה לא מוסלמים אלא יהודים בעצמם.

<שמואל רבינוביץ: עמדת הרבנות הראשית לישראל, לדורותיה, ברוב מניין ובניין של רבני ישראל, שאסור לעלות ליהודים באופן מוחלט להר הבית - - -

<מיכאל פואה: לגויים מותר לעלות?

<קריאה: הוא לא אחראי על הגויים, הוא אחראי על היהודים.

<מיכאל פואה: הוא אחראי על מה שמדינת ישראל עושה.

<מיכאל פואה: לגויים מותר?

<מיכאל פואה: האם לפי הרבנות לגויים מותר לעלות להר הבית?

<מיכאל פואה: אני מבקש תשובה.

מירי רגב: פואה, אני מנהלת את זה.

מירי רגב: כן, הרב?

<שמואל רבינוביץ: אנחנו כולנו מצפים לביאת משיח צדקנו, לבניין בית המקדש, אז כולנו נוכל לעלות בטהרה להר הבית, אבל כל זמן שבית המקדש לא נבנה ואין לנו את משיח צדקנו, לא בגלל שהר הבית לא קדוש לנו, בגלל שהוא כל כך קדוש לנו, אנחנו לא יכולים לעלות להר הבית.

מירי רגב: הבנתי את עמדתכם.

<קריאה: עד שהמשיח יבוא, אנחנו כבר נאבד אותו, כי אנחנו לא שם.

מירי רגב: סליחה, אני לא מאפשרת את זה בדיון.

מירי רגב: תיכף אשמע את נציג משרד הדתות.

מירי רגב: עם כל הכבוד לרבנות הראשית, אני שמחה שהיא נהייתה פתאום אקטואלית.

מירי רגב: לא שומעים את הרבנות הראשית בשום נושא כמעט רציני, ניסינו לבחור רבנים כאלה, ואני מקווה שאלה שנבחרו יהיו יותר אקטואליים, נפגשתי עם שני הרבנים הראשיים שנבחרו, כמו גם האחרים שהיו מועמדים, אני מתכוונת להתעסק בסוגיית הרבנות הראשית ואם אתם חושבים שתביעו את דעתכם רק בנושא הר הבית, אתה טועה.

מירי רגב: אתה תביע את דעתך בנושא השמיטה, אתה תביע את עמדתך בנושא הגיור - - -

<שמואל רבינוביץ: זו לא אחריותי.

מירי רגב: לא, לא, אין לא אחריותך.

מירי רגב: תחליט מה אחריותך ומה לא.

מירי רגב: אתה לא תהיה כמו אלה - - -

<שמואל רבינוביץ: אחריותי הכותל והר הבית.

מירי רגב: יפה, אז הכותל והר הבית, תיכף תתייחס גם לכותל הקטן.

מירי רגב: זה יפה שזו עמדת הרבנות, אבל יהודי שרוצה לעלות להר הבית, אתם בעצם פה מגבים איזה תפיסה מדינית שלא מקובלת עליי.

מירי רגב: אתם יכולים להגיד שאתם מאמינים - - -

דב חנין: זו לא תפיסה מדינית.

דב חנין: זו התפיסה ההלכתית, גברתי.

מירי רגב: דב חנין, תיכף אתן לך את רשות הדיבור.

מירי רגב: זו לא תפיסה הלכתית, מותר לך להגיד שהרבנות הראשית חושבת שבגלל שהם לא יודעים איפה המקום הכי סודי והכי קדוש לנו יש בעיה לעלות, אבל אין בעיה להסתובב באזור של ה - - -

<שמואל רבינוביץ: מירי, אני יכול לומר לך, הרב צבי יהודה קוק, מנהיג ומקים גוש אמונים - - -

מירי רגב: אתה רוצה עכשיו שנדבר על רבנים?

מירי רגב: כל כך הרבה סוגים של רבנים וחצרות יש.

<שמואל רבינוביץ: הרבנים מכל הסוגים, מכל ה - - -

מירי רגב: הרמב"ם בסדר?

מירי רגב: אני אגיד לך משהו, אנחנו מפספסים את הדיון.

מירי רגב: לא, לא, הספיק לי חוק עמר, הספיקו לי הרבנים הראשיים, אנחנו נגיע לזה גם במושב הבא.

מירי רגב: לא מתווכחת פה.

מירי רגב: אני לא הולכת להתווכח פה בין החצרות אם זה מותר או אסור.

מירי רגב: עמדת הרבנות ידועה, אני אשמח לשמוע את הרבנות מביעה את דעתה בנושאים אקטואליים נוספים.

מירי רגב: תודה רבה, שמעתי את עמדת הרבנות.

<קריאה: למה הדיון לא מתקיים בהר הבית?

<קריאה: לא הבנתי.

מירי רגב: משרד הדתות, מה עמדתכם, בבקשה?

<משה דגן: המשרד, מכוח סמכותו כאחראי על המקומות הקדושים, מחויב לטפל גם בהקשר של הסדרת העלייה להר הבית לאותם יהודים שנוהגים לעלות.

מירי רגב: מאה אחוז, גם אני רק מי שנהוג.

<משה דגן: דהיינו לא נכנסים פה להלכה, כיוון שיש יהודים שכן נוהגים לעלות, ישנם יהודים, כמו שאמר הרב רבינוביץ ובצדק, בהתאם לפסיקת הלכה של הרבנות הראשית, נוהגים לא לעלות.

<משה דגן: ככל שישנם יהודים שכן נוהגים לעלות, אנחנו מחויבים כרגולטורים לטפל ולהסדיר תקנות ו - - -

מירי רגב: ואיך אתה מתכוון לעשות את זה?

<משה דגן: אנחנו מתכוונים לעשות את זה בתיאום גם עם הרבנות הראשית ועם כל הגורמים הרלוונטיים שאמונים על הנושא.

מירי רגב: איזה מזל שאנחנו הופכים את הרבנות הראשית לכזו אקטואלית, אני שמחה.

מירי רגב: הוא הופך להיות גוף חי, נושם ובועט, יבוא וייתן לנו את כל הדברים, גם בכשרות, גם בנושאים אמיתיים, שייתן לעם ישראל, לא לבד"צ של הבד"צ של הבד"צ, שלא נשלם כל כך הרבה כסף על גבינה בגלל הבד"צ.

<שמואל רבינוביץ: בעזרת ה'.

מירי רגב: בעזרת ה' אנחנו נלך לגוף רבני שכל אזרח במדינת ישראל יידע שמה שהרבנות אומרת זה הדבר שצריך לפעול על פיו.

<משה דגן: גברתי, רק צריך לשים לב שהרבנות הראשית היא עכשיו ת"פ המשרד לשירותי דת - - -

מירי רגב: ואתם, המשרד לשירותי דת, זה ת"פ ועדת הפנים.

מירי רגב: זה שילוב קטלני.

<משה דגן: אז אנחנו מתכוונים לעשות את זה באמת, להתקין את התקנות, להסדיר את זה כרגולטורים על התחום, ושוב, בתנאים מסוימים לאפשר ליהודים שנוהגים ל - - -

מירי רגב: יפה, מתי אתם מתחילים לעבוד על הסדרת התקנות במשרד הדתות?

<משה דגן: העברת הסמכויות על המקומות הקדושים עדיין בתהליך, ברגע שזה יקרה אנחנו - - -

מירי רגב: מתי זה יקרה?

<משה דגן: אלה דברים שהם לא כל כך בשליטה שלנו, זה תהליך, זה תלוי בהחלטת ממשלה.

מירי רגב: תודה רבה לך.

מירי רגב: אנחנו נעבור לחבר הכנסת דב חנין.

דב חנין: תודה, גברתי יושבת הראש.

דב חנין: אני מאוד מכבד אנשים שיש להם אמונות דתיות ואני לא מספיק מתמצא ומומחה בעניין כדי לפסוק בין רבנים ואנשים בעלי עמדות הלכתיות שונות.

דב חנין: אני רק יכול להגיד לכם, בהזדמנות הזו של המפגש, ששני הסבים שלי משני הצדדים היו יהודים שומרי מסורת, חרדים - - -

מירי רגב: הם בטח מתהפכים בקברם כשהם רואים לאן הגעת, לאיזה מפלגה הגעת.

דב חנין: לגמרי לא, אני מקווה שהם גאים בי.

דב חנין: אני מקווה שהם גאים בי מאוד.

דב חנין: עבור שניהם עלייה להר הבית הייתה ללא ספק, חד משמעית, פגיעה קשה באיסור ברור הלכתי, כפי שהם הבינו.

דב חנין: אבל אני מבין שיש אנשים שחושבים אחרת, לכן אני לא נכנס לסוגיה הזו, אני מכבד כל אדם שיש לו אמונה דתית ואני באמת הייתי רוצה להגיע למצב שכל אחד יוכל לבטא את אמונתו הדתית בצורה שהיא הכי מתאימה והכי ראויה לו.

דב חנין: אבל אנחנו עוסקים בשאלה שאיננה רק שאלה דתית, אלא היא שאלה קודם כל פוליטית מאוד מאוד עדינה ומורכבת - - -

<מיכאל פואה: שאלה של זכויות אדם.

דב חנין: אנחנו עוסקים בשאלה פוליטית מאוד עדינה ומורכבת.

דב חנין: הסטטוס קוו שקיים סביב הר הבית הוא לא דבר חדש, הוא לא נוצר ב-1967, הוא נוצר מהמאה ה-14 או המאה ה-15, ולפי הסטטוס קוו הזה היהודים מתפללים ברחבת הכותל המערבי, באזור הכותל המערבי, המוסלמים מתפללים בהר הבית.

דב חנין: זה סטטוס קוו שקיים לאורך הרבה מאוד שנים וכל פגיעה בו, המשמעות שלה עלולה להיות הרת אסון.

דב חנין: היא עלולה להיות הרת אסון מבחינת היחסים שבינינו לבין העמים שחיים סביבנו.

דב חנין: אני אומר את זה באמת בצער - - -

מירי רגב: מה אתה מציע?

דב חנין: אני מציע לשמור על הסטטוס קוו הזה, להימנע מהתגרות, להימנע ממעשים שאין בהם צורך ואין בהם טעם והם נועדו בעצם בעיקר לשבש תהליכים של הידברות בינינו לבין העולם הערבי, בינינו לבין השכנים שלנו.

דב חנין: גם הדברים האלה, יש להם משמעויות אנושיות ואפילו דתיות מרחיקות לכת.

מירי רגב: הבנתי, תודה רבה.

מירי רגב: חברת הכנסת, אורית סטרוק.

אורית סטרוק: קודם כל תגובה לדב.

אורית סטרוק: אם היינו שומרים על הסטטוס קוו שהיה פה במשך אלפי שנים אז לא היינו יושבים בבניין הזה בכלל.

אורית סטרוק: היה פה סטטוס קוו שאין יהודים בארץ ישראל - - -

דב חנין: היו תמיד.

אורית סטרוק: וחזרנו להר הבית.

אורית סטרוק: אני רוצה לומר שהשאלה של היכולת של יהודים לעלות ולהתפלל בהר הבית היא קודם כל שאלה של זכויות אדם ואחר כך שאלה גם של כבוד לאומי.

אורית סטרוק: אני חושבת שבשני הדברים האלה אנחנו, כמדינה, חוטאים חטא גדול מאוד, כשאנחנו לא מסדירים את העניין הזה סוף סוף.

אורית סטרוק: אני הייתי מצפה שכוועדת הפנים, ואת, כיושבת ראש ועדת הפנים, שאת כל כך אכפתית לנושא, תקצבי סוף סוף זמן, לוח זמנים, למשרדי הממשלה השונים, להסדיר את העניין הזה.

אורית סטרוק: לא יכול להיות שכל כך הרבה שנים המשטרה היא בעלת הבית היחידה על הר הבית והשיקול האם זה כן או לא מפריע לסדר הציבורי הוא השיקול היחיד ששולט בכיפה - - -

מירי רגב: אני חייבת להגיד שפה בעניין הזה המשטרה, ואת יודעת שכשאני צריכה לבקר את המשטרה אני הראשונה שעושה את זה, המשטרה מבצעת את הנחיות הדרג המדיני.

מירי רגב: יכול להיות שלפעמים הגבולות פה מיטשטשים, אבל היא מבצעת את החלטות הדרג המדיני.

מירי רגב: פה צריך להגיד את זה חד וחלק.

מירי רגב: אז פה צריך לשנות את החלטות הדרג המדיני, ואת זה נשנה בתקנות.

אורית סטרוק: לטעמי הוועדה פה צריכה לפעול על מנת שבתוך פרק זמן קצוב, לא בלתי ידוע, ולא עוד פעם להרבות במילים - - -

מירי רגב: לא, אל תדאגי, כמו שאת מכירה אותי, את יודעת ש - - -

אורית סטרוק: אני בטוחה שתוכלי לעשות את זה, אני סומכת עלייך, אני רק באתי לחזק אותך במהלך הזה.

מירי רגב: תישארי גם לכותל הקטן.

מירי רגב: זה קשור.

אורית סטרוק: אני נשארת.

אורית סטרוק: שייקבעו פה הסדרים ראויים שיאפשרו, ואני מציעה באמת בתור התחלה לקחת כדגם את מערת המכפלה ששם מתפללים באותו מקום, גם יהודים וגם ערבים, ויש ימים מסוימים שהמערה כולה היא רק פתוחה ליהודים וערבים לא נכנסים, ויש ימים מסוימים שלהיפך.

אורית סטרוק: אני חושבת שבתור שלב ביניים זה בהחלט הדבר הראוי שצריכים לחתור אליו.

מירי רגב: מאה אחוז.

מירי רגב: תודה רבה.

מירי רגב: חבר הכנסת זאב נסים, בבקשה.

נסים זאב: גברתי היושבת בראש, אני אתחיל מהסוף.

נסים זאב: הדיון הזה הוא דיון סרק, לא ייצא מזה שום דבר.

נסים זאב: גם אם ועדת הפנים תחליט שהולכים מעכשיו להר הבית עם כל הדגלים ונצא מפה בתופים ובמחולות, בסופו של דבר מקבלי ההחלטות - - -

מירי רגב: אז למה באת?

נסים זאב: להפריע לך.

מירי רגב: להגיד שזה דיון סרק?

מירי רגב: אוקיי.

מירי רגב: רק לדעת, אתה מבזבז את זמנך לשווא.

נסים זאב: אם את חושבת שאני טועה, תגידי לי שאת חושבת אחרת.

מירי רגב: אני לא מקיימת דיוני סרק, אבל בסדר, מילא אני, אבל למה אתה באת?

נסים זאב: לא הדיון סרק, אני אומר ברמת התוצאה.

נסים זאב: אני מדבר על התוצאה.

נסים זאב: מה שהיה הוא שיהיה.

נסים זאב: הרגישות היא עוברת כל גבול ומדינת ישראל באמת רגישה, מה לעשות.

נסים זאב: הרי אנחנו יודעים ש-50,000 בתים של בדואים וערבים בונים בלי רישיון ומפאת הרגישות אין אפילו צווי הריסה.

מירי רגב: תישאר לדיון הבא, על האולמות, שהורסים אולמות.

נסים זאב: אני רוצה לומר, האם השאלה היא שאלה הלכתית?

מירי רגב: לא, השאלה היא לא הלכתית.

נסים זאב: אם היא שאלה הלכתית, אני בוודאי, מה שמרן רבי עובדיה יוסף פוסק, לא נסור ממנו ימין ושמאל.

נסים זאב: חד וחלק.

נסים זאב: אז מכיוון שהשאלה היא מדינית - - -

דוד צור: שאל אותך הרב, מה הוא פסק?

מירי רגב: לא, זה לא מעניין מה הוא פסק, אנחנו לא עוסקים פה בשאלה הלכתית.

נסים זאב: הרב פסק לא לעלות.

מירי רגב: אני לא עוסקת פה - - - אז מה אם הרב פסק?

נסים זאב: בוודאי שאסור לעלות להר הבית.

מירי רגב: אז מי שמאמין בזה לא יעלה, ומי שלא מאמין יעלה.

נסים זאב: אני מדבר לא ממש על הכניסה להר הבית, יש נקודה שאפילו לדעת כל הפוסקים, ויגיד לך את זה הרב רבינוביץ, אפשר להתקרב על לנקודה מסוימת בשער מוגרבים, אבל גם זה לא נותנים ליהודים.

נסים זאב: אז לכן השאלה היא לא הלכתית, זה לא שאלה של איזה כיפה אני חובש, השאלה היא מדינית.

מירי רגב: אז מה אתה מציע?

נסים זאב: לכן אני אומר שעדיף לשתוק ולא לחוות דעה, כי לא ייצא מזה שום דבר.

נסים זאב: מי שבעצם קובע את המדיניות זו ממשלת ישראל והיא פועלת לפי הרגישות שלה, ולכן עם כל הרצון שלנו לשנות פה מדיניות, אנחנו לא נצליח.

מירי רגב: מאה אחוז, תודה רבה.

מירי רגב: חברת הכנסת תמר זנדברג.

תמר זנדברג: תודה רבה, גברתי היושבת ראש.

תמר זנדברג: אני חייבת להקדים ולומר, אני אישה חילונית, ואפילו בניגוד לחבר הכנסת דב חנין, אין לי במשפחה שום רב ורבה ורבנית, גם לא אחורה - - -

מירי רגב: לא נורא.

תמר זנדברג: כן, בדיוק, אף אחת לא מושלמת.

תמר זנדברג: עם זאת אני נכנסתי לכל הנושא הזה דרך ההיכרות שלי עם ארגון בשם נשות הכותל שעוד מעט יעלה בדיון הבא ואני רוצה להגיד לך, באמת בחביבות ואפילו באמת בחיוך, שהרבה מהדברים שתיארת מאוד מזכירים את המציאות עבור נשות הכותל.

תמר זנדברג: גם הן, בחודשים האחרונים, נתקלו בהגיען למקום בקבוצות של נשים, במקרה הזה כי זה בעזרת הנשים, שבאו למנוע מהן להתפלל, גם שם המשטרה ככה שיחקה תפקיד, ביצעה את הנחיות הדרג המדיני לפעמים.

מירי רגב: תמר, מה את אומרת על העניין הזה?

תמר זנדברג: לא, זה חשוב לעניין.

מירי רגב: לא, אבל יש לנו ב-12:00 דיון אחר ואנחנו צריכים להספיק גם את הכותל הקטן.

תמר זנדברג: אבל זה רלוונטי לנושא.

תמר זנדברג: דווקא אני מחברת בין שני הדיונים - - -

דב חנין: הר הבית שלוש דקות, הכותל הקטן חמש דקות.

תמר זנדברג: כן, בדיוק.

תמר זנדברג: ואני רוצה לומר לך שאני אפילו מתחברת לאמירה שהזכות להתפלל בהר הבית - - - ודרך אגב, גם שם מדובר במחלוקת דתית, אמנם לא פנים אורתודוקסית, כאן מדובר במחלוקת פנים אורתודוקסית, במקרה של נשות הכותל מדובר במחלוקת אחרת, בין אורתודוקסים לרפורמיות, או לאורתודוקסיות - - -

מירי רגב: אז את מה את מציעה כדי שהם יוכלו לעלות ולהתפלל שם?

תמר זנדברג: רק שנייה.

תמר זנדברג: לכן יש הרבה מן המשותף ואני אפילו מסכימה שבזכות התפילה הזו, מדובר במובן מסוים בזכות אדם.

תמר זנדברג: זכות פולחן, זכות חופש הפולחן, שבאמת בתור אישה חילונית אני תומכת בה ומצטרפת אליה למרות שאני לא מיישמת אותה.

תמר זנדברג: ככה זה אצלנו בשמאל, לפעמים אנחנו פועלים, או הרבה פעמים אנחנו פועלים גם לטובת אנשים אחרים.

תמר זנדברג: ועם זאת, יש גם היבט שלדעתי במחילה הרבה כאן קצת מצניעים אותו והוא ההיבט הפוליטי.

תמר זנדברג: והוא אפילו לגיטימי.

תמר זנדברג: יש רצון גם להראות נוכחות יהודית בהר הבית ומקוצר הזמן אני לא אקריא לכם את הציטוטים, להראות נוכחות יהודית בהר הבית מסיבות פוליטיות וגם העיתוי הפוליטי הנוכחי הוא לא מקרי.

תמר זנדברג: הוא לא מקרי.

תמר זנדברג: ולכן אני אומרת את הדבר הבא, אני מזמינה את כולכם, חבל לי שהתומכים בזכות הזו פה הם רק אנשי ימין, מכיוון שלצערי, אני אומרת את זה בצער, המוטיבציה שלכם היא לא להגיע להסדר תפילה שמבטא זכות אדם, שמבטא חופש פולחן בהר הבית.

תמר זנדברג: למה?

תמר זנדברג: מפני שאם זו הייתה המוטיבציה שלכם הייתם מצטרפים אלינו ברצון להגיע להסדר פוליטי בהר הבית - - -

מירי רגב: אני לא הצטרפתי לכותל?

מירי רגב: זו בושה להגיד את זה.

<קריאה: סליחה, הצטרפו אליכם, אתם לא הצטרפתם הפוך.

תמר זנדברג: אני רוצה לסיים את דבריי.

תמר זנדברג: אם זו הייתה המוטיבציה שלכם הייתם מצטרפים אלינו לצורך להגיע להסדר פוליטי בהר הבית שיאפשר חופש פולחן לכל הדתות ולא - - -

מירי רגב: נכון, ולהחזיר את הר הבית.

תמר זנדברג: ולא להפוך את - - -

מירי רגב: להחזיר את הר הבית.

תמר זנדברג: את בעצמך אומרת היום, היום העובדה - - -

נסים זאב: אבל את בהר הבית בלי להגיע להסדר.

מירי רגב: תמר, מה את מציעה?

מירי רגב: להחזיר את הר הבית?

תמר זנדברג: אני מציעה שהוועדה כאן, מתוך הצורך להגיע להסדר שיאפשר תפילה לכל הדתות, תצטרף ושבהצעת הסיכום שלנו אנחנו נעודד את שיחות השלום שמתקיימות כרגע, או מנסות להתחיל להתקיים מכיוון שבסופן יגיע הסדר פוליטי שיאפשר חופש פולחן וחופש תפילה מכובד לבנות ובני כל הדתות בכל המקומות.

נסים זאב: עברנו לתפילת הרפורמים.

מירי רגב: תודה רבה.

מירי רגב: דוד צור, בבקשה.

דוד צור: אני אגיד ככה בקצרה.

דוד צור: קודם כל לא מדובר פה באיזה דיון תיאולוגי תיאורטי.

דוד צור: מדובר פה באחד המקומות היותר שנויים במחלוקת ברמה המדינית, ברמה הפוליטית, וגם כנראה ברמה התיאולוגית דתית ואני לא נכנס לזה.

דוד צור: אני חייב להסכים פה גם עם חבר הכנסת זאב וגם עם חברת הכנסת אורית סטרוק, שלדיון הזה בסופו של דבר צריך, גם אמרנו את זה בדיון הקודם שהיה, שיבוא משרד ראש הממשלה ויאמר מה המדיניות הנוהגת.

דוד צור: אני מסכים עם חברת הכנסת סטרוק שאומרת שבסוף המשטרה הופכת להיות הגורם שגם כולם חובטים בו, גם עומדת בתווך, באמצע, ובעצם אמורה לכאורה להוציא לפועל מדיניות לא ברורה.

מירי רגב: מה אתה ממליץ?

דוד צור: לכן ההמלצה שלי שלדיון הבא, נעשה אותו עם צריך בכותל, או זה יכול להיות אצל הרב, יבואו נציגי הממשלה - - -

מירי רגב: השאלה אם אז האשפה תישאר בכותל הקטן או לא.

דוד צור: יבואו נציגי משרד ראש הממשלה ויאמרו מה המדיניות הנוהגת ואז בסופו של דבר אפשר להתקדם עם העניין הזה.

דוד צור: אני כן רוצה גם לומר שמה שאמרה חברת הכנסת זנדברג, במובן הזה, בדיון עכשיו שמתנהל ובשיחות שאמורות להיפתח מחר או מחרתיים, זה אחד הנושאים, זה תפוח האדמה הלוהט והעיתוי של הדברים כרגע, אני חושב שצריך לשאוף כולם שתהיה פה הסדרה בסופו של יום של איך היהודים יכולים לעלות להר הבית - - -

מירי רגב: אני אגיד לך מה אפשר לעשות, העיתוי הוא נורא בעייתי, נזיז את הרמדאן ונזיז את חגי תשרי, כדי שלא יעלו להתפלל, או שנחליט להזיז את המשא ומתן, אבל מה לעשות שגם רמדאן קורה עכשיו וגם - - -

דוד צור: אבל יהודים עולים להר הבית כל הזמן, זה לא שזה מופסק.

מירי רגב: בסדר, אבל בעיקר גם בחגי תשרי.

דוד צור: יהודים עולים להר הבית כל הזמן.

מירי רגב: אבל בחודש תשרי, בסוכות, כן צריך לעלות, אבל בסדר, תודה, דוד.

דוד צור: אני מזכיר לך שכל האירועים האלימים היו בסוכות.

מירי רגב: משטרת ישראל, אני מבקשת התייחסות.

מירי רגב: אחת, מה קרה ברמדאן, שלא אפשרתם לאנשים לעלות, בשונה משנים שעברו.

מירי רגב: שתיים, איך אתם נערכים לכך שהיהודים שרוצים לעלות להר הבית, או רוצים להתפלל בהר הבית, יוכלו להתפלל בהר הבית.

<משה ברקת: אני מפקד מרחב דוד במחוז ירושלים.

<משה ברקת: אני אגיד שניים-שלושה משפטים לפני שאנחנו נכנסים לרמדאן, שזה עתה סיימנו אותו - - -

מירי רגב: ובאמת יישר כוח על העבודה שלכם בירושלים ועל השלטת הסדר שם.

מירי רגב: זה ברור לחלוטין שנדרשים מכם הרבה מאוד מאמצים ואתם לא אמורים לספוג את ההאשמות בעניין המדיני, אבל כן לראות איך מאפשרים ליהודים לעלות להר.

<משה ברקת: שניים-שלושה דברים על מנת להבהיר ועל מנת להעמיד את הדברים על דיוקם.

<משה ברקת: כשמדברים על סגירת הר הבית לביקורים של יהודים, זה לא רק יהודים, זה ביקורים בכלל.

<משה ברקת: אין מצב שבו אנחנו סוגרים אך ורק ליהודים.

<משה ברקת: בואו נבהיר, כל עוד הר הבית פתוח מוסלמים יכולים להיכנס באופן חופשי בכל אחד משערי הר הבית למעט שער המוגרבים.

<משה ברקת: זה דבר ראשון.

<משה ברקת: דבר שני, לגבי סוגיית התפילה, תפילת היהודים בהר הבית.

<משה ברקת: אמרת, גברתי היושבת ראש, נכון, זו החלטה של הדרג המדיני.

<משה ברקת: זו החלטת ממשלה שאנחנו מבצעים ואוכפים אותה, וכל עוד זו החלטת הממשלה אנחנו נמשיך ונאכוף אותה, עד אשר לא תשתנה.

<מיכאל פואה: אין החלטת ממשלה כזו.

אורית סטרוק: יש החלטת ממשלה שאומרת שיהודים לא יעלו - - - ?

<משה ברקת: החלטה 760/67.

אורית סטרוק: שאומרת מה?

מירי רגב: רגע, שנייה רגע.

מירי רגב: אורית, אני לא מוכנה ככה.

<משה ברקת: באשר לימי - - -

אורית סטרוק: לא, רגע, אבל תענה על זה, בבקשה.

אורית סטרוק: תסביר על איזו החלטת ממשלה אתה מדבר.

אורית סטרוק: מה היא אומרת?

<משה ברקת: שאוסרת תפילת יהודים בהר הבית.

<מיכאל פואה: אין כזה דבר.

<משה ברקת: ומפנה לכותל.

אורית סטרוק: זה לא נכון.

אורית סטרוק: מה פתאום?

אורית סטרוק: אדוני, אתה ראית את החלטת הממשלה הזו פעם בעיניך?

מירי רגב: אין החלטה, יש - - -

אורית סטרוק: זה לא כתוב שם.

אורית סטרוק: זה לא מה שכתוב בהחלטה.

<משה ברקת: אני עומד מאחורי הדבר הזה ונמשיך - - -

אורית סטרוק: מי אתה?

אורית סטרוק: ראית את ההחלטה הזאת בעיניך?

אורית סטרוק: זה לא מה שכתוב בה.

<משה ברקת: כן, ראיתי אותה.

אורית סטרוק: לא, אני ראיתי אותה.

אורית סטרוק: כתוב בה שאם יגיעו יהודים, להפנות אותם לכותל.

אורית סטרוק: לא כתוב שאסור לתת להם להיכנס.

<משה ברקת: יהודים שרוצים להתפלל.

אורית סטרוק: כן.

אורית סטרוק: לא כתוב שאסור לתת להם - - -

<משה ברקת: בדיוק, יפנו אותם לכותל.

<מיכאל פואה: הייתה הצבעה על זה בממשלה וזה נדחה, זה לא נכון.

<מיכאל פואה: אני מוציא לך עכשיו את ההחלטה.

<מיכאל פואה: אין החלטה כזאת.

<מיכאל פואה: מירי, הייתה הצבעה על העניין הזה ו - - -

מירי רגב: אני מבקשת לדעת על פי איזה מדיניות אתה פועל כרגע במתן אפשרות ליהודים שרוצים לעלות להר הבית.

מירי רגב: מה המדיניות שעל פיה אתה פועל?

<משה ברקת: מדיניות הדרג המדיני שאוסרת תפילת יהודים בהר הבית.

מירי רגב: זה מה שהוא אומר.

מירי רגב: חבר'ה, צריך לבדוק את זה, מה אתם רוצים ממנו?

<משה ברקת: לקבוצות.

<משה ברקת: בודדים, יש איזה שהוא סייג לגבי בודדים.

מירי רגב: בודדים יכולים לעלות להר הבית או לא?

<משה ברקת: בוודאי, עולים.

מירי רגב: אז אני שואלת אותך, מה המדיניות שעל פיה אתה פועל?

<משה ברקת: יהודים עולים להר הבית, בין אם בבודדים ובין אם בקבוצות.

<משה ברקת: אנחנו מדברים כרגע על תפילת יהודים בהר הבית, ובדבר הזה אנחנו אוכפים את האיסור.

<משה ברקת: זהו.

מירי רגב: יפה, אז אני שואלת אותך, עזוב תפילה, ברור שבהר הבית אסור ליהודים להתפלל, אסור להם להחזיק ספר תפילה ואסור להם להגיד - - -

ישראל אייכלר: למה?

מירי רגב: כי ככה זה כרגע המצב.

ישראל אייכלר: גם לנשות הכותל אסור להתפלל בהר הבית?

מירי רגב: כן, גם לנשות הכותל.

מירי רגב: אני שואלת אותך, עלה לא להתפלל, רוצה לעלות להר, לעמוד, להסתכל לשמים.

<משה ברקת: עולים, עושים את זה.

מירי רגב: אבל זה לא קרה, ברמדאן עצרתם הרבה יהודים.

<משה ברקת: אז תיכף נדבר על הרמדאן, עוד לא הגעתי לשלב הזה.

מירי רגב: לא, תגיע לשלב הזה, כי יש לנו עוד דיון.

<משה ברקת: רמדאן.

<משה ברקת: הרמדאן השנה לא היה שונה, למרות דברים שנאמרו פה, מהרמדאן של שנה שעברה ורמדאנים קודמים.

<משה ברקת: שקרן?

<משה ברקת: אתה אומר שקרן, אבל בסדר.

<משה ברקת: זכותך לבוא ולהגיד את הדברים האלה.

מירי רגב: שקט, אני מבקשת לא לקרוא 'שקרן'.

<משה ברקת: אני השתדלתי להימנע מלהתפרץ לדברים שאתה אמרת.

מירי רגב: אני מבקשת לא לקרוא לשוטר שקרן.

יהודה גליק: גברתי, אני מתנצל.

מירי רגב: התנצלותך מתקבלת.

<משה ברקת: ברמדאן הנוכחי, כפי שהיה גם בשנה שעברה, מדיניות הכניסה לירושלים הייתה שונה.

מירי רגב: מה הייתה?

<משה ברקת: מקלה.

<משה ברקת: מדיניות הכניסה בשנתיים האחרונות היא מדיניות מקלה של תושבי שטחים להיכנס לירושלים בכלל ולהר הבית בפרט.

מירי רגב: את המדיניות הזאת מי העביר לכם?

מירי רגב: לשכת ראש הממשלה?

<משה ברקת: בוודאי.

מירי רגב: אז הייתה מדיניות מקלה של לשכת ראש הממשלה, שהנציג שלו נעדר בפעם השלישית מהדיון הזה, המדיניות הייתה להקל על פלשתינאים ועל מוסלמים לעלות להר הבית ולהקשות על יהודים לעלות להר הבית?

<משה ברקת: לא, זה ממש לא מה שאמרתי.

מירי רגב: לא?

מירי רגב: רק מקלים?

מירי רגב: רק להקל על ה - - -

<משה ברקת: אני כרגע מדבר על מדיניות הכניסה לירושלים בתקופת הרמדאן ולא שום דבר אחר.

<משה ברקת: בשנתיים הללו מדיניות הכניסה הייתה מדיניות מקלה.

מירי רגב: אני שואלת אותך לגבי הר הבית, לא לגבי ירושלים.

מירי רגב: אוי ואבוי אם נדבר על ירושלים.

<משה ברקת: אני חייב לתת את המסגרת כדי להבין מה קרה בהר הבית ואיך הדבר השליך על הר הבית.

<משה ברקת: מאחר שכך, המספרים, כמות המוסלמים שהגיעה ופקדה את שערי העיר העתיקה בכלל והר הבית בפרט הייתה גבוהה מאוד.

<משה ברקת: כשאני אומר גבוהה מאוד זה אומר עשרות אלפים ביום ומאות אלפים בימי שישי.

<משה ברקת: זה לגבי הדבר הזה.

<משה ברקת: הר הבית במהלך חודש הרמדאן נסגר לשני מופעים מרכזיים, האחד תשעה באב, הוזכר פה תשעה באב, ובעשרת הימים האחרונים של הרמדאן.

<משה ברקת: עשרת הימים האחרונים של הרמדאן הם עשרה ימים שנכנסים לתוך הלכה מוסלמית מרכזית שנקראת, לא אלאה פה את הפורום, יש הלכה מוסלמית שנקראת אינתיקאף.

<משה ברקת: האינתיקאף זה שלב שבו במהלך חודש הרמדאן המוסלמי מתייחד עם אלוהיו.

<משה ברקת: איזה שהיא מצווה דתית.

<משה ברקת: בעשרה ימים האלה הר הבית, גם בשנה שעברה וגם לפני שנתיים, נסגר.

<משה ברקת: מאחר שישנם אלפים של מוסלמים בשטח ההר בימים האלה, אלפים של מוסלמים בשטח ההר, אנחנו על בסיס הערכת מצב יומיומית שקיימנו בכל אחד מהימים הללו הבנו שזה לא יהיה נכון לקיים את שגרת הביקורים, בהינתן שזה המצב בשטח הר הבית בשעות הבוקר, זה לא יהיה נכון להיכנס ולהמשיך את שגרת הביקורים כבכל יום, ולכן מנענו כניסה של מבקרים באותם עשרה ימים.

מירי רגב: הימים שלהם.

מירי רגב: איך אתם נערכים לחגי תשרי?

<משה ברקת: המשפט הבא זה חגי תשרי.

<משה ברקת: סיימנו ממש אתמול את חודש הרמדאן ואת עיד אל פיטר - - -

מירי רגב: בהצלחה רבה, עכשיו בוא תסביר לי איך אנחנו נערכים לחגי תשרי.

<משה ברקת: אנחנו כבר נערכים לחגי תשרי כשבמסגרת חגי תשרי אחד המאמצים המרכזיים שלנו כמחוז ירושלים, מרחב דוד, זה סוגיית הביקורים בהר הבית בימים האלה, כי ניסיון העבר מלמד אותנו שהתקופה הזו היא תקופה רגישה בהקשר של ביקורים.

<משה ברקת: התייחס לזה גם חבר הכנסת צור, היו מספר - - -

מירי רגב: אבל הכול תמיד זה תקופות רגישות.

מירי רגב: בחגים זה תקופה רגישה.

מירי רגב: אם לא תטפלו בתקופה רגישה אז מתי תטפלו, בתקופה שקל?

<משה ברקת: אבל הרגישות מקבלת משנה תוקף בתקופה הזו.

מירי רגב: אז מה?

מירי רגב: אז כתוצאה מזה מה אתם עושים?

מירי רגב: לא נותנים להם לעלות?

<משה ברקת: בוודאי שכן.

<משה ברקת: כמו שעשינו בשנה שעברה.

<משה ברקת: בשנה שעברה, במשך כל תקופת החגים, הר הבית לא נסגר ולו לרגע.

<משה ברקת: לאורך כל התקופה הזו, אני אדייק, חודש הימים של חגי תשרי, סגרנו את הר הבית ל-45 דקות, זה היה בערב חג שני בצהריים.

<משה ברקת: מעבר לבוקר יש גם ביקורים בצהריים.

<משה ברקת: סגרנו בין 12:30 ל-13:30, סגרנו בשעה 12:40 עד 13:30, זו הייתה הפעם היחידה לאורך כל החודש שסגרנו את הר הבית.

<משה ברקת: המספרים היו מספרים גבוהים מאוד של מבקרים, גם של תיירים, גם של יהודים, במהלך החודש הזה.

<משה ברקת: יש לנו כוונה, כמובן, שגם השנה הדברים האלה ייעשו ואנחנו עושים מספר צעדים בעניין הזה על מנת לאפשר את שגרת הביקורים כבכל יום.

מירי רגב: אבל זה לא שגרת ביקורים.

<משה ברקת: מבחינתנו שגרת ביקורים.

מירי רגב: אתם, איך שאתם נערכתם לרמדאן אתם צריכים עכשיו להיערך לחגי תשרי.

<משה ברקת: שוב אני אומר, אנחנו מדברים על תקופות שונות אנחנו מדברים על שני דברים שונים - - -

מירי רגב: לא, אל תגיד שוב, עזוב אותי עכשיו מהתקופות - - -

<משה ברקת: בוודאי, זה משליך.

מירי רגב: ברקת, יש לי כבוד גדול אליך ואני מבינה שאתה לא מזלזל באינטליגנציה שלנו - - -

<משה ברקת: ממש לא.

מירי רגב: יפה, אתה אמרת שברמדאן סגרת את הר הבית ליהודים בגלל הערכות מצב, בגלל שהממשלה אישרה בשנתיים האלה להכניס פלשתינאים, על זה נדבר לא איתך, עם הממשלה, הפלשתינאים נכנסים אבל היהודים לא, נהדר, בתוך הר הבית, הכול בסדר.

מירי רגב: ואני בעד שברמד

מירי רגב: אן יתפללו המוסלמים ובחגי התשרי ובכלל כל השנה יתפללו מוסלמים, נוצרים ויהודים, כל אחד במקומות הקדושים שלו.

מירי רגב: עכשיו, עזוב אותי מה קרה ברמדאן, נעשה על זה דיון ספציפי, אנחנו נערכים עכשיו לקראת מה שיהיה.

מירי רגב: אנחנו רוצים שבחודש תשרי, בסוכות ובערב ראש השנה, בכל החגים, בראש השנה, כל מי שרוצה, לא מי שמקשיב לרבנות הראשית, מי שיש לו רב אחר שאומר לו שמותר לו לעלות להר הבית, יש גם רבנים כאלה שאומרים 'מותר לכם לעלות להר הבית', ועולה להר הבית, אני רוצה שהוא יוכל להתפלל בהר הבית.

מירי רגב: האם אתם, בחגי תשרי, נערכים עם יותר כוחות?

מירי רגב: אם צריך, נביא לכם את השיטור המקומי, נעזור למפכ"ל לסדר כוחות, אם צריך.

מירי רגב: יש לנו פה את דוד צור, אני מבטיחה לך שנעזור לך.

מירי רגב: האם אתם נערכים לעלייה של יהודים להר הבית בלי שיעצרו אותם ובלי שיגידו להם 'אתם לא עולים להר הבית'?

מירי רגב: זאת השאלה שלי.

<קריאה: ובלי שיתקפו אותם פה כפרובוקציה.

<משה ברקת: אז התשובה היא כן, התשובה היא כן רבתי.

<משה ברקת: אנחנו בהחלט נערכים לדבר הזה, כולל בסד"כים, אם צריך בסד"כים משמעותיים.

מירי רגב: מתי אתם תוכלו להציג את זה, לא בדיון הזה, בוועדה חסויה?

מירי רגב: נראה לך הגיוני, דוד צור?

דוד צור: אני רוצה רגע להגיד.

דוד צור: אל"ף, הוא יכול, בוועדה החסויה.

דוד צור: אבל אני יכול רגע הבהרה?

מירי רגב: לא, שנייה, מתי אתם יכולים להציג היערכות של המשטרה לכך שיהודים יוכלו לעלות להר הבית לא בוועדה הזאת, בצורה שקטה, לקראת החגים.

<משה ברקת: אני מניח שתוך שבוע-שבועיים אנחנו נוכל להיערך לדבר שכזה.

<משה ברקת: במידה שנתחיל לעשות את זה, אנחנו נעשה את זה.

יהודה גליק: שכל היהודים יוכלו להיכנס.

יהודה גליק: בשנה שעברה מאות יהודים לא נכנסו, חוץ מהאנשים שנכנסו.

נסים זאב: סליחה, מירי, לא לתפילה, כי אם לתפילה - - -

מירי רגב: לא לתפילה.

מירי רגב: אף אחד לא עולה להתפלל.

מירי רגב: מה, הר הבית שלנו?

מירי רגב: לא שלנו הר הבית, הוא לא בידינו.

נסים זאב: זה יעורר פה את כל המהומות.

מירי רגב: מדברים על לבקר.

מירי רגב: הם לא יכולים להתפלל.

אורית סטרוק: מירי, בדיון נפרד לבדוק את החלטת הממשלה שהוא חושב שעליה יושב - - -

מירי רגב: אורית, את רוצה לשבת פה ולסכם את הדיון?

אורית סטרוק: לא, אני מציעה.

<משה ברקת: אמרתי ואני אומר שוב, החגים מבחינתנו זו תקופה שאנחנו נשקיע בה הרבה מאוד סד"כים והרבה מאוד מאמץ על מנת לאפשר את הביקורים הללו, כפי שעשינו בשנה שעברה.

<משה ברקת: יש לנו כוונה להמשיך גם בשנה הקרובה - - -

מירי רגב: אבל, ברקת, אני מבקשת שתתייחס למה שיהודה גליק אומר ולמה שאומרים פה גם האחרים.

<משה ברקת: יהודה גליק אמר מספר דברים, מעבר לקטע האישי שאני לא יודע מאיפה זה הגיע, אבל לא משנה - - -

מירי רגב: לא, זה הגיע גם מאלקין ומשולי מועלם.

<משה ברקת: לא, שמעתי גם בינתיים איזה שהיא אמירה פה שמאות יהודים, נמנעה עלייתם בחגי תשרי, לא היה ולא נברא.

מירי רגב: עזוב, משה, שלא נגיע ונעשה תחקיר על חיי תשרי.

מירי רגב: תאפשרו לכולם לעלות להר הבית בחגי תשרי, זה הכול.

<משה ברקת: אני שוב ואומר, לא היה ולא נברא.

<משה ברקת: נכנסנו, אפשרנו את הביקורים, כולל במחיר של מעצרים בשטח הר הבית, של פורעי חוק.

<משה ברקת: עשינו את זה במהלך החודש הזה.

<משה ברקת: יש לנו כוונה לעשות את זה גם עכשיו.

מירי רגב: אני רוצה לסכם את הדיון הזה.

מירי רגב: מנהלת הוועדה והיועצת המשפטית, אל"ף, אני רוצה להביע את מחאתי מכך שמשרד ראש הממשלה לא שלחו נציג.

מירי רגב: אני מבקשת שלדיון הבא הם יבואו ויציגו את עמדת משרד ראש הממשלה בעניין המדיניות שאותה הציג כאן ברקת, שהיא לא מוכרת לי, כי אין החלטת ממשלה שאסור להתפלל בהר הבית.

מירי רגב: שיבואו ויציגו את המדיניות של הממשלה על פי מה הם בעצם מנחים את משטרת ישראל.

מירי רגב: זה אחת.

מירי רגב: הדבר השני, ברור לי שהתפילה בהר הבית זו לא סוגיה הלכתית, יש כאלה שחושבים כך, יש כאלה שחושבים אחרת.

מירי רגב: הר הבית זו סוגיה מדינית וריבונות של מדינת ישראל על הר הבית.

מירי רגב: לצערי ארבע שעות היינו בעלי ריבונות על הר הבית, כשכבשנו את הר הבית, ולאחר מכן העברנו את המפתח לוואקף ומי שמנהל את הר הבית זה הירדנים.

מירי רגב: צר לי על זה, אני מקווה שבעניין הזה גם עם הזמן אנחנו נטפל.

מירי רגב: אני לא רוצה לטפל כרגע במדיניות, אבל אני רוצה שיהיה ברור, שזכויות היהודים להתפלל בהר הבית הן לא פחותות מזכויות המוסלמים להתפלל בהר הבית, לכן אני מבקשת ממשטרת ישראל, יש הרבה מאוד תלונות ואנחנו פשוט נעשה דיון, יהודה ופואה, על תלונה-תלונה.

מירי רגב: בגלל שאנחנו לא יוצאים ראש איתכם, אז אנחנו נביא תלונה-תלונה.

מירי רגב: אני מקבלת המון תלונות של יהודים שלא יכולים להתפלל בהר הבית.

מירי רגב: אני מבקשת מכם ולא לחינם קיימתי את הדיון הזה בפגרה לפני החגים, אני לא מבזבזת את זמני לחינם, אני לא רוצה לעשות ועדה אחר כך שתבוא ותסביר למה אתם לא אפשרתם ליהודים לעלות להר הבית.

מירי רגב: אם יש איזה נושא שאני צריכה לדעת לפני, אני מבקשת לדעת לפני ולהתערב לפני, מול לשכת ראש הממשלה או מול כל גורם אחר.

מירי רגב: אני מבקשת שמשטרת ישראל תכין את עצמה לכך שיהודים יוכלו להתפלל בהר הבית בחגי תשרי, נקודה.

מירי רגב: אם יש בעיה עם זה, נא לעדכן אותי.

מירי רגב: זאת ההנחיה כרגע שיוצאת מוועדת הפנים.

נסים זאב: אם זה להתפלל יש בעיה.

מירי רגב: בסדר, נו - - -

נסים זאב: אל תשלי את עצמך.

מירי רגב: אנחנו לא מדברים על להתפלל, אמרתי, לא לשנות את הסטטוס, לעלות על הר הבית.

נסים זאב: מירי, אל תיכנסי לתפילה, כי את תאבדי את הכול.

מירי רגב: תודה על החידוד.

מירי רגב: אני מבקשת לאפשר לכל היהודים לעלות להר הבית, לא להתפלל בהר הבית, בסדר?

מירי רגב: לעלות להר הבית.

מירי רגב: אם יש בעיה עם זה שאתם לא יכולים להיערך לכך, לאפשר ליהודים כמו שאתם מאפשרים למוסלמים לעלות לרמדאן, אם אתם לא מצליחים להעלות יהודים להר הבית בחגי תשרי, נא לעדכן אותי.

מירי רגב: אז אני רוצה לעשות דיון על זה, עם השר ועם המפכ"ל ולשכת ראש הממשלה ועם כל הגורמים הרלוונטיים.

מירי רגב: עד כאן אנחנו מבינים אחד את השני?

מירי רגב: תודה רבה ושיהיה חג שמח.